સામાન્ય રીતે આપણે પીઠમાં લાંબા ગાળાનાં દુઃખાવાને આધેડ અવસ્થા અને વૃદ્ધાવસ્થા સાથે જોડીએ છીએ, પરંતુ બેસવા અને ઉઠવાની નબળી મુદ્રા, બાળકોનું વધારે વજન, વધારે પડતો શ્રમ કે કામગીરી અને આખું વર્ષ એક યા બીજાં પ્રકારની રમતગમતની પ્રવૃત્તિ તથા સ્કૂલબેગનાં વજનમાં વધારો થવાથી અત્યારે બાળકોમાં પીઠનો દુઃખાવો સામાન્ય થઈ ગયો છે. જોકે, બાળકોમાં અને પુખ્તવયના લોકો વચ્ચે પીઠનો દુઃખાવો સમાન નથી. છેલ્લાં કેટલાંક વર્ષોમાં પીઠમાં દુખાવો ધરાવતા બાળકો અને કિશોર વયનાં દર્દીઓની સંખ્યામાં નોંધપાત્ર વધારો થયો છે. આ માટે બેઠાડું જીવન વિવિધ પરિબળો પૈકીનું એક છે. વળી ઘણી વખત પીઠનાં દુઃખાવાનાં કારણની ખબર પડતી નથી. સામાન્ય રીતે પીઠનાં દુઃખાવા માટે સતત દોડવાથી, કૂદવાથી સ્નાયુઓમાં ખેંચાણ, ઇજા જવાબદાર હોય છે કે પછી લાંબો સમય બેસી રહેવાથી પણ પીઠનો દુઃખાવો થાય છે.